Verdens bedste bokser forlader ringen | Sport | Fyens.dk
Verdens bedste bokser forlader ringen
07. juni 2008 kl. 13:21 | Opdateret kl. 13:23
Floyd Mayweather Jr. kan ikke længere finde passionen ved boksning og stopper karrieren. Han havde ellers udsigt til en ny kassekamp mod Oscar De La Hoya.
Verdens formentlig bedste pund-for-pund-bokser har annonceret, at han er gået i ringen for sidste gang. 31-årige Floyd Mayweather Jr. meddelte fredag, at han ikke længere kan finde motivationen.
- Jeg er ked af, at jeg bliver nødt til at forlade sporten på dette tidspunkt, hvor jeg stadig har fantastiske færdigheder til at få succes og fremtidige kassekampe med millioner af dollar i udsigt, inklusive den lige om hjørnet, siger Floyd Mayweather Jr. med henvisning til en revanchekamp mod Oscar De La Hoya, som han besejrede sidste år. Et opgør, som gav ham mere end 100 millioner kroner.
- Men der kommer et tidspunkt, hvor penge ikke betyder noget. Jeg kan bare ikke gøre det længere. Jeg har fundet en indre ro ved min beslutning, som jeg ikke har følt i lang tid, siger Floyd Mayweather Jr. Amerikaneren vandt alle sine 39 kampe som professionel, heraf de 25 før tid og er gennem de seneste tre år blevet anset som verdens bedste bokser på tværs af vægtklasser af det ansete boksemagasin The Ring.
Floyd Mayweather Jr. nåede at blive verdensmester i fem forskellige vægtklasser.